Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: 1997. évi LXXXI. törvény 48. §-ában foglaltak indokolják: Az, akinek házastársa a házasság megkötésekor a reá irányadó
Paragraph Index: 1158

1997. évi LXXXI. törvény 48. §-ában foglaltak indokolják: Az, akinek házastársa a házasság megkötésekor a reá irányadó öregségi nyugdíjra jogosító életkort már betöltötte, özvegyi nyugdíjra csak abban az esetben jogosult, ha a házasságból (a korábbi együttélésből) gyermek származott, vagy a házastársak a házasság megkötésétől öt éven át megszakítás nélkül együtt éltek. Ez az öt év a házassági életközösség fennállása alatt nem teljesülhetett. A korábbi élettársként közösen töltött egy esztendőt ehhez az öt évhez hozzászámítani nem lehet. A fenti törvény 45. § (2) bekezdése szerint az élettársi együttélés esetén a tízévi együttélés vagy gyermek születése esetén a megszakítás nélküli egy esztendő a jogosultság elismeréséhez szükséges feltétel. Méltányosságból — amint azt a panaszos kéri — özvegyi nyugdíját megállapítani számára nem lehet. Saját jogú nyugdíjjal rendelkezik, nem ellátatlan. Mivel a szociális biztonsághoz való jog tartalmának a jogalkotó által történő meghatározása az ország teherbíró képességétől függ, a törvényben leírtaknál több ellátásra senkinek nincs alanyi joga. Megállapítható, hogy az Alkotmány 70/E. §-ában biztosított szociális biztonsághoz való jogot a Nyugdíjfolyósító Igazgatóság nem sértette meg azáltal, hogy a panaszos özvegyi nyugdíj iránti igényét elutasította, így az állampolgári jogok országgyűlési biztosának általános helyettese ezen alkotmányos joggal összefüggésben visszásságot nem állapított meg. OBH 3971/1999. és OBH 3972/1999. A személyes gondoskodást nyújtó nem állami intézmények ellenőrzésének szabályozási hiányosságai, az engedély nélkül működő intézmények bezáratását lehetővé tevő jogszabály hiánya, emiatt az érintett hatóságok intézkedéseinek elhúzódása és hatástalansága sérti a gondozottak jogát a jogállamisághoz és ennek lényegi elemét képező jogbiztonsághoz [Alk. 2. § (1) bek.], az élethez és az emberi méltósághoz [Alk. 54. § (1) bek.], a lehető legmagasabb szintű testi és lelki egészséghez [Alk. 70/D. § (1) bek.] és az öregség, betegség, rokkantság esetén a szükséges ellátáshoz [Alk. 70/E. § (1) bek.]. Teljes szöveg: 3.2. alfejezetben. OBH 4053/1999. Az Alkotmány 70/E. § (1) bekezdésében deklarált szociális biztonsághoz való joggal összefüggésben nem okoz visszásságot a nyugdíjbiztosító döntése, ha a panaszos nyugdíjemelés iránti igényét a törvényes keretek között elutasította. A panaszos 1939-ben született, 1986 óta rokkantnyugdíjas. 1995. október 1-jétől a III. csoportból a II. csoportú rokkantsági kategóriába került. Ekkor a fentieknek megfelelően külön 5%-kal megemelték nyugdíjának összegét. 1996 januárjában a rendes évi emelés a megemelt összeggel együttesen történt.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes